
			Jeg reiser meg og ser ned på sengen mens jeg holder pusten av frykt for lydene som presser seg frem fra langt nede i halsen min.

			Jeg skal ikke gråte.

			Jeg skal ikke gråte.

			Sakte synker jeg ned på kne. Jeg legger hendene på sengekanten og lar fingrene gli over de gule stjernene som er strødd over det mørkeblå sengeteppet. Jeg stirrer på stjernene helt til de blir uskarpe av tårene som gjør synet slørete.

			Jeg kniper øynene hardt igjen og begraver hodet i sengen mens jeg tviholder i teppet. Skuldrene begynner å riste idet gråten jeg har forsøkt å holde tilbake, presser seg frem. I en brå bevegelse reiser jeg meg, roper og river sengeteppet av sengen før jeg slenger det over til den andre siden av rommet.

			Jeg knytter nevene og ser meg febrilsk rundt etter noe annet å kaste. Jeg tar putene fra sengen og kyler dem mot speilbildet av den jenta jeg ikke lenger kjenner. Jeg ser hvordan jenta i speilet stirrer tilbake på meg mens hun hulker patetisk. Tårene hennes gjør meg rasende. Vi begynner å løpe mot hverandre helt til nevene våre hamrer mot glasset og knuser speilet. Jeg ser hvordan hun faller ned på gulvteppet i tusenvis av skinnende biter.

			Jeg griper rundt kantene på kommoden og dytter den sidelengs mens jeg slipper ut enda et skrik som har vært innestengt altfor lenge. Da kommoden lander på ryggen, røsker jeg opp skuffene og slenger innholdet utover rommet, jeg snurrer rundt og kaster og sparker etter alt som kommer i min vei. Jeg tar tak i de tynne, blå gardinene og drar til gardinstangen knekker og tekstilene faller ned rundt meg. Jeg strekker meg etter eskene som står stablet i hjørnet, og uten å ane hva som er i dem, tar jeg den øverste og kyler den i veggen med all den kraften min en seksti lange kropp kan mobilisere.

			«Jeg hater deg!» skriker jeg. «Jeg hater deg, jeg hater deg, jeg hater deg!»

			Jeg kaster alt jeg finner foran meg, på alt annet jeg finner foran meg. Hver gang jeg åpner munnen for å skrike, smaker jeg saltet fra tårene som strømmer nedover kinnene.

			Plutselig legger Holder armene rundt meg bakfra. Han holder meg så hardt at jeg ikke kan bevege meg. Jeg rykker og kjemper og skriker enda mer, helt til handlingene mine ikke lenger er gjennomtenkte. De er bare reflekser.

			«Slutt», sier han rolig mot øret mitt, uten vilje til å slippe. Jeg hører ham, men jeg later som om jeg ikke gjør det. Eller så bryr jeg meg bare ikke. Jeg fortsetter å kjempe imot, men han bare strammer grepet.

			«Ikke rør meg!» roper jeg av full hals mens jeg klorer etter armene hans. Men heller ikke nå lar han seg affisere.

			Ikke rør meg. Vær så snill, vær så snill, vær så snill.

			Den lille stemmen gir gjenlyd i hodet mitt, og med ett blir jeg slapp i armene hans. Jeg blir svakere, mens tårene blir sterkere og fortærer meg. Jeg blir ikke noe annet enn et hylster for tårer som ikke vil stanse.

			Jeg er svak, og jeg lar ham vinne.

			Holder løsner grepet og legger hendene på skuldrene mine før han snur meg mot seg. Jeg klarer ikke engang å se på ham. Utmattet og overvunnet segner jeg om mot brystet hans og knuger skjorten hans mellom hendene mens jeg hulker med kinnet presset mot hjertet hans. Han legger hånden mot bakhodet mitt og senker munnen mot øret mitt.

			«Sky.» Stemmen er stødig og uberørt. «Du er nødt til å dra. Nå.»

		

	
		
			Lørdag 25. august 2012

			23.50

			To måneder tidligere …

			Jeg vil gjerne tro at de fleste valgene jeg har tatt i løpet av mitt syttenårige liv, har vært smarte. Forhåpentlig måles intelligens i vekt, slik at de få dumme beslutningene jeg har truffet, oppveies av de kloke. I så fall må jeg ta en hel haug med smarte avgjørelser i morgen, for det å snike Grayson inn gjennom soveromsvinduet mitt for tredje gang denne måneden veier ganske tungt på den dumme siden av vektskålen. Men den eneste nøyaktige målestokken for hvor dum en beslutning er, er selve tiden … så jeg får vel vente og se om jeg blir fersket før jeg feller dommen.

			Selv om det kanskje kan se sånn ut, er jeg ingen hore. Med mindre definisjonen av en hore er å kline med forskjellige folk, til tross for at en ikke er tiltrukket av dem. I så fall kan det kanskje være grunnlag for diskusjon.

			«Skynd deg», mimer Grayson bak det lukkede vinduet og er tydelig irritert over mitt manglende hastverk.

			Jeg låser opp beslaget og skyver vinduet opp så lydløst som mulig. Karen er kanskje en utradisjonell forelder, men når det gjelder gutter som sniker seg inn gjennom soveromsvinduer ved midnatt, er hun en helt vanlig skeptisk mor.

			«Vær stille», hvisker jeg. Grayson heiser seg opp og svinger det ene beinet over kanten før han klatrer inn på rommet mitt. Det hjelper at vinduene på denne siden av huset er knapt en meter over bakken; det er nesten som å ha sin egen dør. Six og jeg har nok brukt vinduene våre til å gå inn og ut hjemme hos hverandre mer enn vi har brukt dørene. Karen er blitt så vant til det at hun ikke engang stiller spørsmål ved at vinduet mitt står åpent mesteparten av tiden.

			Før jeg trekker for gardinen, kaster jeg et blikk mot vinduet til Six. Hun vinker til meg med den ene hånden mens hun drar i armen til Jaxon med den andre idet han klatrer inn på rommet hennes. Så snart Jaxon er trygt inne, snur han seg og stikker hodet ut av vinduet igjen. «Møt meg ved bilen din om en time», hvisker han høyt til Grayson. Han lukker vinduet til Six og trekker for gardinene hennes.

			Six og jeg har hengt sammen som erteris siden den dagen hun flyttet inn i nabohuset for fire år siden. Soveroms­vinduene våre ligger ved siden av hverandre, noe som har vist seg å være ekstremt praktisk. Det begynte ganske uskyldig. Da vi var fjorten, snek jeg meg inn på rommet hennes om kvelden, og så stjal vi is fra fryseren og så på film. Da vi var femten, begynte vi å snike inn gutter for å spise is og se film sammen med oss. Da vi ble seksten, måtte isen og filmene vike for guttene. Nå som vi er sytten, bryr vi oss ikke engang med å forlate rommene våre før etter at guttene har gått hjem. Da får isen og filmene førsteprioritet igjen.

			Six bytter kjærester like ofte som jeg bytter is-smaker. Månedens smak er Jaxon. Min er Rocky Road. Grayson og Jaxon er bestevenner, og det var grunnen til at Grayson og jeg endte opp sammen. Når månedens utvalgte har en kjekk bestevenn, får Six meg gradvis til å like ham. Grayson er definitivt kjekk. Flott kropp, perfekt rufsete hår, intense mørke øyne … hele pakka. De fleste jentene jeg kjenner, ville følt seg privilegerte bare ved å være i samme rom som ham.

			Bare så synd at ikke jeg gjør det.

			Jeg trekker for gardinene og snur meg. Grayson står bare noen centimeter fra ansiktet mitt og er klar til å sette i gang. Han legger hendene på kinnene mine og smiler det smilet som får truser til å smelte. «Hei, søta.» Han gir meg ikke sjansen til å svare før leppene hans møter mine i et vått kyss. Han fortsetter å kysse meg mens han smyger av seg skoene. Han lirker dem uanstrengt av mens vi begge går mot sengen, fremdeles munn mot munn. Det er både imponerende og urovekkende hvor lett han gjør begge deler samtidig. Han fører meg sakte bakover til jeg ligger på sengen. «Er døren din låst?»

			«Gå og dobbeltsjekk», sier jeg. Han gir meg et kjapt kyss på munnen før han spretter opp for å sjekke. Jeg har kommet meg gjennom tretten år med Karen uten å få husarrest, jeg vil ikke gi henne noen grunn til å begynne med det nå. Om noen uker fyller jeg atten, men selv da tviler jeg på at hun vil endre oppdragerstil så lenge jeg bor under hennes tak.

			Ikke at oppdragerstilen hennes er negativ. Den er bare … veldig selvmotsigende. Hun har vært streng hele livet mitt. Vi har aldri hatt internett, mobiltelefon eller TV, siden hun mener at teknologi er roten til alt ondt her i verden. Likevel er hun ekstremt tolerant på andre områder. Hun lar meg gå ut med Six når jeg vil, og så lenge hun vet hvor jeg er, har jeg ikke engang noen innetid. Jeg har riktignok aldri tøyd den strikken for langt, så kanskje jeg har en innetid uten å være klar over det.

			Hun bryr seg ikke om jeg banner, selv om jeg sjelden gjør det. Hun lar meg til og med få et glass vin til middag nå og da. Hun snakker til meg mer som en venninne enn som en datter (selv om hun adopterte meg for tretten år siden), og har på et eller annet vis klart å få meg til å være (nesten) helt ærlig med henne om alt som foregår i livet mitt.

			Det finnes ingen gyllen middelvei med henne. Hun er enten ekstremt tolerant eller ekstremt streng. Hun er som en konservativ liberaler. Eller en liberal konservativ. Uansett hva hun er, er hun vanskelig å bli klok på, og derfor sluttet jeg å prøve for mange år siden.

			Det eneste vi virkelig har vært uenige om, er spørsmålet om offentlig skole. Hun har gitt meg hjemmeundervisning hele livet (offentlig skole er en annen rot til alt ondt), og jeg har tryglet om å få begynne på skolen helt siden Six plantet ideen i hodet mitt. Jeg har søkt på forskjellige colleger og tror jeg vil ha større sjanse til å komme inn der jeg ønsker hvis jeg kan føre opp noen fritidsaktiviteter i søknaden. Etter flere måneder med iherdig masing fra både Six og meg ga Karen omsider etter og lot meg søke meg inn på det siste året på high school. Jeg kunne hatt nok fag til å fullføre hjemmeskoleprogrammet mitt om bare et par måneder, men en liten del av meg har alltid hatt et ønske om å oppleve livet som en normal tenåring.

			Selvfølgelig, hadde jeg visst at Six skal dra på utveksling samme uke som vi skulle hatt vår første skoledag sammen, ville jeg aldri ha vurdert tanken på offentlig skole. Men jeg er utilgivelig sta og ville heller ha stukket en gaffel i den kjøttfulle delen av min egen hånd enn å si til Karen at jeg har ombestemt meg.

			Jeg har prøvd å unngå å tenke på at Six ikke vil være der i år. Jeg vet hvor mye hun håpet at det skulle gå i orden med utvekslingen, men den egoistiske delen av meg håpet virkelig at det ikke ville gjøre det. Tanken på å måtte gå gjennom de dørene uten henne skremmer meg. Men jeg innser at adskillelsen er uunngåelig, og det er bare et tidsspørsmål før jeg blir tvunget ut i den virkelige verden, der det bor andre mennesker enn Six og Karen.

			Min manglende tilgang til den virkelige verden er blitt fullstendig erstattet av bøker, og det kan umulig være sunt å ha tilhold i et land der man lever lykkelig alle sine dager. Lesingen har også introdusert meg for (muligens dramatiserte) grusomheter ved high school, første skoledag, klikker og slemme jenter. Det hjelper ikke at jeg, ifølge Six, allerede har fått et visst rykte bare ved å bli assosiert med henne. Hva sølibat angår, har ikke Six akkurat plettfritt rulleblad, og tydeligvis har heller ikke alle guttene jeg har klint med, verdens beste rulleblad når det gjelder diskresjon. Kombinasjonen ligger an til å gi en nokså interessant første skoledag.

			Ikke at jeg bryr meg. Jeg søkte meg ikke inn på skolen for å få venner eller imponere noen. Så lenge mitt ufortjente rykte ikke kommer i veien for det endelige målet mitt, skal jeg nok klare meg helt fint.

			Håper jeg.

			Grayson går tilbake mot sengen etter å ha forsikret seg om at døren min er låst, og han sender meg et forførende smil. «Hva med en liten striptease?» Han vrikker på hoftene og drar skjorten oppover og avslører sixpacken han har jobbet så hardt for. Jeg har begynt å legge merke til at han viser den frem så fort han får sjansen. Han er en typisk selvopptatt bad boy.

			Jeg ler da han snurrer skjorten over hodet og kaster den mot meg før han aker seg oppå meg igjen. Han legger hånden bak nakken min og trekker munnen min mot sin.

			Første gang Grayson snek seg inn på rommet mitt, var for litt over en måned siden, og helt fra begynnelsen av gjorde han det klart at han ikke var ute etter et forhold. Jeg gjorde det klart at jeg ikke var ute etter ham, så naturlig nok klaffet det med en gang. Men han blir jo en av de få jeg kjenner på skolen, så jeg er redd det kan ødelegge den bra greia vi har gående – som ikke er noe som helst.

			Han har vært her i under tre minutter, og han har allerede hånden oppunder toppen min. Jeg tror jeg trygt kan si at han ikke er ute etter en stimulerende samtale. Leppene hans beveger seg fra munnen min og nedover halsen min, så jeg benytter anledningen til å puste dypt inn og gjøre et nytt forsøk på å føle noe.

			Hva som helst.

			Jeg fester blikket på de selvlysende plaststjernene som er festet i taket over sengen min, og er vagt oppmerksom på leppene som har jobbet seg ned til brystet mitt. Det er sytti­seks av dem. Stjerner, altså. Det vet jeg fordi jeg de siste ukene har hatt god tid til å telle dem mens jeg har vært i samme knipe som nå. Jeg, som ligger umerkelig passiv, mens Grayson utforsker ansiktet mitt og halsen min, og noen ganger brystet mitt, med de nysgjerrige, overivrige leppene sine.

			Hvorfor lar jeg ham gjøre det hvis jeg ikke er interessert?

			Jeg har aldri hatt noen følelsesmessig forbindelse med guttene jeg kliner med. Eller rettere sagt, guttene som kliner med meg. For det meste er det dessverre ensidig. Det har bare vært én fyr som har vært i nærheten av å utløse en fysisk eller emosjonell respons fra meg én gang, og det viste seg å være en selvpåført vrangforestilling. Han het Matt, og vi endte opp med å date i under en måned før jeg fikk nok av særhetene hans. Som det at han nektet å drikke vann på flaske med mindre det var gjennom et sugerør. Eller måten neseborene hans utvidet seg på rett før han bøyde seg frem for å kysse meg. Eller måten han sa «Jeg elsker deg» på, bare tre uker etter at vi var blitt enige om å være eksklusive.

			Jepp. Det siste var spikeren i kista. Ha det på badet, Mattymann.

			Six og jeg har analysert min manglende fysiske respons på gutter mange ganger allerede. En stund mistenkte hun at jeg kanskje var lesbisk. Etter et veldig kort og pinlig kyss mellom oss for å prøve ut den teorien da vi var seksten, konkluderte vi begge med at det ikke var tilfelle. Det er ikke det at jeg ikke liker å kline med gutter. Jeg liker det – ellers ville jeg ikke gjort det. Jeg liker det, men ikke på den samme måten som alle andre jenter liker det.

			Jeg er aldri blitt tatt med storm. Jeg får ikke sommerfugler i magen. Faktisk er hele forestillingen om å bli betatt av noen fremmed for meg. Den egentlige grunnen til at jeg liker å kline med gutter, er ganske enkelt at det får meg til å føle meg helt nummen – på en komfortabel måte. Det er i situa­sjoner som den jeg er i med Grayson nå, at det er fint for bevisstheten min å slå seg av. Den bare stopper helt, og jeg liker den følelsen.

			Øynene mine er fokusert på de sytten stjernene i øvre høyre hjørne av klyngen i taket da jeg plutselig vender tilbake til virkeligheten. Hendene til Grayson har våget seg lenger enn jeg har latt dem få lov til tidligere, og jeg blir raskt klar over at han har kneppet opp jeansen min og at fingrene hans jobber seg rundt bomullskanten på trusene mine.

			«Nei, Grayson», hvisker jeg og dytter hånden hans bort.

			Han trekker hånden tilbake og stønner før han presser pannen ned i puten min. «Kom igjen, Sky.» Han puster tungt mot halsen min. Han legger vekten på høyre arm og ser ned på meg mens han forsøker å sjarmere meg med smilet sitt.

			Nevnte jeg at jeg er immun mot det trusesmeltende smilet hans?

			«Hvor mye lenger skal du holde på sånn?» Han lar hånden gli over magen min og smyger fingertuppene inn under jeansen igjen.

			Det prikker ubehagelig i huden. «Hvordan sånn?» Jeg forsøker å lirke meg ut under ham.

			Han skyver seg opp på hendene og ser ned på meg som om jeg er helt tilbakestående. «Å spille ordentlig jente. Jeg er lei av det, Sky. La oss bare sette i gang.»

			Dette bringer meg tilbake til det faktum at jeg, i motsetning til hva mange tror, ikke er en hore. Jeg har aldri hatt sex med noen av guttene jeg har klint med, inkludert den for øyeblikket fornærmede Grayson. Jeg er klar over at min mangel på seksuelle respons sannsynligvis vil gjøre det følelsesmessig enklere å ha sex med tilfeldige mennesker. Men jeg er også klar over at det kan være selve grunnen til at jeg ikke bør ha sex. Jeg vet at når jeg først krysser den grensen, vil ryktene om meg ikke lenger være rykter. De vil være fakta. Det siste jeg ønsker, er at det folk sier om meg, skal bli bekreftet. Jeg antar at mine nesten atten år som jomfru kan tilskrives ren og skjær stahet.

			For første gang på de ti minuttene han har vært her, merker jeg at han stinker alkohol. «Du er full.» Jeg skyver ham fra meg. «Jeg sa jo at du aldri mer får komme hit når du er full.» Han ruller av meg, og jeg reiser meg for å kneppe igjen jeansen og dra toppen tilbake på plass. Jeg er lettet over at han er full. Jeg er mer enn klar for at han skal gå.

			Han setter seg opp på sengekanten, tar tak i livet mitt og trekker meg mot seg. Han legger armene rundt meg og hviler hodet mot magen min. «Jeg er lei for det», sier han. «Det er bare det at jeg har så lyst på deg, og jeg tror ikke jeg orker å komme hit igjen hvis du ikke lar meg få deg.» Han senker hendene og tar tak rundt rumpa mi før han presser leppene mot hudområdet der toppen min møter jeansen.

			«Så ikke kom hit, da.» Jeg himler med øynene og rygger bort fra ham før jeg går bort til vinduet. Da jeg trekker fra gardinen, er Jaxon allerede på vei ut av vinduet til Six. På en eller annen måte har vi begge klart å koke dette timelange besøket ned til ti minutter. Jeg ser på Six, og hun gir meg det allvitende blikket som sier at det er på tide med en ny smak.

			Hun følger Jaxon ut av vinduet sitt og kommer bort til meg. «Er Grayson full, han også?»

			Jeg nikker. «Siste sjanse.» Jeg snur meg og ser på Grayson, som lener seg tilbake på sengen, gidder ikke å bry seg med at han ikke lenger er velkommen. Jeg går bort til sengen, tar opp skjorten hans og kaster den i ansiktet på ham. «Stikk», sier jeg. Han ser opp på meg og rynker brynene før han motvillig glir ut av sengen da han skjønner at jeg ikke spøker. Han tar på seg skoene igjen og furter som en fireåring. Jeg går til side for å slippe ham ut.

			Six venter til Grayson har kommet seg ut av vinduet før hun klatrer inn, akkurat idet en av guttene mumler «horer». Vel inne himler Six med øynene og snur seg for å stikke hodet ut.

			«Pussig at vi er horer fordi dere ikke fikk pult. Rasshøl.» Hun lukker vinduet og går bort til sengen, slenger seg ned på den og legger hendene bak hodet. «Og der røk det ut en til.»

			Jeg ler, men latteren blir avbrutt av en kraftig banking på soveromsdøren. Jeg går rett bort og låser opp før jeg trår til side og forbereder meg på at Karen skal storme inn. Mors­instinktene hennes svikter ikke. Hun ser seg febrilsk rundt i rommet til hun får øye på Six i sengen.

			«Pokker også», sier hun og snur seg mot meg. Hun setter hendene i siden og rynker pannen. «Jeg kunne ha sverget på at jeg hørte gutter her inne.»

			Jeg går bort til sengen og forsøker å skjule panikken som raser gjennom kroppen. «Og du virker skuffet fordi …» Noen ganger forstår jeg virkelig ikke måten hennes å reagere på. Som sagt … selvmotsigende.

			«Du fyller atten om en måned. Jeg begynner å få dårlig tid med å gi deg din første husarrest. Du må begynne å dumme deg ut litt mer, jenta mi.»

			Jeg trekker et lettelsens sukk og ser at hun bare tuller. Jeg får nesten dårlig samvittighet over at hun faktisk ikke mistenker at datteren hennes ble befølt for fem minutter siden i dette rommet. Hjertet hamrer så hardt mot brystet at jeg er redd hun skal høre det.

			«Karen?» sier Six bak oss. «Hvis det får deg til å føle deg bedre, var det to kjekkaser her som nettopp klinte med oss, men vi kastet dem ut rett før du kom fordi de var fulle.»

			Jeg måper og snur meg for å sende Six et blikk som jeg håper får henne til å forstå at sarkasme ikke er morsomt i det hele tatt når det er sant.

			Karen ler. «Kanskje dere får besøk av noen søte edru gutter i morgen kveld, da.»

			Jeg tror ikke jeg trenger å bekymre meg for at Karen skal høre hjerteslagene mine lenger, for de har nettopp stoppet helt.

			«Edru gutter, sier du? Det tror jeg at jeg kan ordne», sier Six og blunker til meg.

			«Skal du overnatte?» sier Karen til Six da hun er på vei tilbake til døren.

			Six trekker på skuldrene. «Jeg tror vi sover hjemme hos meg i natt. Det er min siste uke i min egen seng på et halvt år. Dessuten har jeg Channing Tatum på flatskjermen.»

			Jeg ser på Karen, det er like før.

			«Ikke gjør det, mamma.» Jeg begynner å gå mot henne, men jeg kan se at hun er i ferd med å få tårer i øynene. «Nei, nei, nei.» Da jeg er borte ved henne, er det for sent. Hun gråter. Hvis det er noe jeg ikke fikser, så er det gråt. Ikke fordi jeg blir emosjonell, men fordi det irriterer meg grenseløst. Og det er kleint.

			«Bare én til», sier hun og skynder seg bort til Six. Hun har allerede gitt henne ikke mindre enn ti klemmer i dag. Jeg tror nesten hun er tristere enn jeg er for at Six skal reise om noen dager. Six oppfyller ønsket om den ellevte klemmen og blunker til meg over skulderen på Karen. Jeg må praktisk talt lirke dem fra hverandre, bare for at Karen skal komme seg ut av rommet mitt.

			Hun går mot døren igjen og snur seg en siste gang. «Jeg håper du møter en kjekk italiensk gutt», sier hun til Six.

			«Jeg får da håpe at jeg møter mer enn bare én», svarer Six tørt.

			Da døren går igjen bak Karen, snur jeg meg og hopper opp i sengen før jeg bokser Six i armen. «Du er en skikkelig bitch», sier jeg. «Det der var ikke morsomt. Jeg trodde jeg ble tatt.»

			Hun ler og griper hånden min før hun reiser seg. «Kom. Jeg har Rocky Road.»

			Hun trenger ikke be meg to ganger. 

		

	
		
			Mandag 27. august 2012

			07.15

			Jeg vurderte om jeg skulle løpe i dag morges, men endte opp med å sove lenger i stedet. Jeg løper hver dag bortsett fra søndag, men det føles feil å måtte stå opp ekstra tidlig i dag. Første skoledag er tortur nok i seg selv, så jeg bestemmer meg for å utsette løpeturen til etter skolen.

			Heldigvis har jeg hatt egen bil i omtrent et år nå, så jeg er ikke avhengig av andre enn meg selv for å komme meg til skolen i tide. Ikke bare kommer jeg i tide, jeg er her tre kvarter for tidlig. Jeg er den tredje bilen på parkeringsplassen, så jeg får i hvert fall en god plass.

			Jeg bruker den ekstra tiden til å ta en titt på idretts­anlegget ved siden av parkeringsplassen. Hvis jeg skal prøve å komme med på friidrettslaget, bør jeg i det minste vite hvor jeg skal gå. Dessuten kan jeg ikke bare bli sittende i bilen og telle ned minutter den neste halvtimen.

			Da jeg kommer bort på banen, er det en fyr på den andre siden som løper runder, så jeg tar til høyre og går opp på tribunen. Jeg setter meg helt øverst og betrakter de nye omgivelsene mine. Her oppe kan jeg se hele skolen foran meg. Den ser ikke på langt nær så stor og skremmende ut som jeg har forestilt meg. Six har tegnet et kart til meg og til og med skrevet ned noen tips, så jeg tar arket opp av sekken og ser på det for første gang. Jeg tror hun prøver å overkompensere fordi hun har dårlig samvittighet for å reise fra meg.

			Jeg ser på skoleområdet og så tilbake på kartet. Det ser enkelt nok ut. Klasserom i bygningen til høyre. Kantine til venstre. Friidrettsbane bak gymsalen. Listen med tips er lang, så jeg begynner å lese dem.

			–Bruk aldri doen ved siden av naturfaglaben. Aldri. Virkelig aldri.

			–Gå alltid med sekken over bare én skulder. Aldri på begge skuldrene, det er teit.

			–Sjekk alltid datoen på melken.

			–Bli venner med Stewart, vaktmesteren. Det er greit å ha ham på sin side.

			–Kantinen. Unngå den for enhver pris, men hvis det er dårlig vær, må du late som om du vet hva du driver med når du går inn. De kan lukte frykt.

			–Hvis du får Mr. Declare i matte, sett deg bakerst og unngå øyekontakt. Han elsker skolejenter, hvis du skjønner hva jeg mener. Eller enda bedre, sett deg foran. Da blir det lett en A.

			Listen fortsetter, men foreløpig orker jeg ikke å lese mer. Jeg har hengt meg opp i «de kan lukte frykt». Det er i slike tilfeller jeg skulle ønske jeg hadde mobiltelefon, for da ville jeg ringt Six med det samme og bedt om en forklaring. Jeg bretter sammen arket og legger det tilbake i sekken og retter heller oppmerksomheten mot den ensomme løperen. Han sitter på banen med ryggen mot meg og tøyer. Jeg vet ikke om han er elev eller trener, men hadde Grayson sett denne fyren i baris, ville han nok ha vært betydelig mer beskjeden med å flekse sine egne magemuskler.

			Fyren reiser seg og går mot tribunen uten å se opp på meg. Han går ut av porten og bort til en av bilene på parkeringsplassen. Han åpner døren, griper en T-skjorte fra for­setet og drar den over hodet. Han setter seg i bilen og kjører av gårde, akkurat idet parkeringsplassen begynner å fylles opp. Og den blir fort full.

			Å, herregud.

			Jeg griper sekken og drar målbevisst begge armene gjennom skulderremmene, og så går jeg ned trappene som fører rett til helvete.

			*

			Sa jeg helvete? Det var i tilfelle en underdrivelse. Offentlig skole er alt jeg fryktet og vel så det. Timene er ikke så ille, men jeg ble nødt til (av ren nødvendighet og mangel på lokalkunnskap) å bruke doen ved siden av naturfaglaben, og selv om jeg overlevde, kommer jeg til å være merket for livet. En liten fotnote fra Six om at det brukes mer som bordell enn som toalett, ville ha vært på sin plass.

			Det er fjerde time nå, og jeg har hørt ordene «hore» og «felleshøl» bli hvisket – ikke særlig subtilt – av nesten hver eneste jente jeg har passert i gangene. Og apropos lite subtilt: Bunken med dollarsedler som nettopp falt ut av skapet mitt, sammen med en lapp, er et tydelig tegn på at jeg neppe er spesielt velkommen. Lappen er signert rektor, men det har jeg vanskelig for å tro, med tanke på alle skrivefeilene. Det står: «Beklager at det ikke fulgte med strippestang til skapet ditt, hore.»

			Jeg stirrer på lappen med et stramt smil og aksepterer skamfullt min selvforskyldte skjebne de neste to semestrene. Jeg trodde oppriktig at folk bare oppførte seg slik i bøker, men nå ser jeg med egne øyne at det faktisk finnes tullinger i virkeligheten også. Forresten håper jeg at moroa som blir gjort på min bekostning, vil være som denne strippepenge­spøken jeg er blitt utsatt for i dag. Hvilken idiot gir bort penger som en fornærmelse? En som er rik, antar jeg. Eller kanskje flere rike.

			Jeg er sikker på at gjengen med fnisende jenter bak meg, som er lett antrukket, men i dyre klær, forventer at reaksjonen min skal være å slippe alt jeg har i hendene og løpe gråtende til nærmeste toalett. Det er bare tre problemer med forventningene deres:

			
					Jeg gråter ikke. Aldri.

					Jeg har vært på den doen, og jeg skal aldri tilbakedit.

					Jeg liker penger. Hvem løper vel fra det?

			

			Jeg setter sekken på gulvet og plukker opp pengene. Det ligger minst tjue dollarsedler strødd utover, og mer enn ti til inne i skapet. Jeg rasker til meg dem også og stapper alt ned i sekken. Jeg bytter bøker og lukker skapet, hekter sekken over begge skuldrene og smiler.

			«Hils pappa og si takk.» Jeg går forbi jentegjengen (som ikke lenger fniser) og overser de hatefulle blikkene deres.

			*

			Det er lunsjtid, og ut fra regnet som bøtter ned i skolegården, er det åpenbart at Karma hevner seg med drittvær. Hvem hun hevner seg på, er fremdeles uvisst.

			Jeg skal klare dette.

			Jeg legger hendene på dørene til kantinen og åpner dem, med en halvveis forventning om å bli møtt av ild og svovel.

			Men det er ikke ild og svovel som møter meg da jeg kommer inn. Det er et støynivå som er ulikt alt ørene mine noensinne har vært utsatt for. Det er nesten som om hvert eneste menneske i hele kantinen prøver å snakke høyere enn alle andre. Jeg har nettopp begynt på en skole der folk anstrenger seg til det ytterste for å overgå hverandre.

			Jeg setter opp en selvsikker mine, for jeg ønsker ikke å tiltrekke meg uønsket oppmerksomhet fra noen. Verken gutter, klikker, utstøtte eller Grayson. Jeg har kommet meg halvveis til matkøen uten skrammer da noen stikker armen sin gjennom min og drar meg med seg.

			«Jeg har ventet på deg», sier han. Jeg rekker ikke engang å se ansiktet hans ordentlig før han geleider meg gjennom kantinen og i sikksakk mellom bordene. Jeg burde protestert mot denne uventede forstyrrelsen, men det er det mest spennende som har hendt meg i hele dag. Han slipper taket i armen min, griper hånden min i stedet og drar meg raskere etter seg. Jeg slutter å gjøre motstand og lar meg bare flyte med strømmen.

			Ut fra hvordan han ser ut bakfra, har han stil, selv om det er en merkelig stil. Han har på seg en flanellskjorte med kanter i samme sjokkrosa nyanse som skoene. Buksene er svarte og trange og veldig flatterende for figuren … hvis han hadde vært jente. I stedet fremhever buksene bare hvor spinkel han er. Det mørkebrune håret er kortklipt på sidene og litt lenger på toppen. Øynene hans … de stirrer på meg. Jeg innser at vi har stanset, og at han ikke lenger holder meg i hånden.

			«Er det ikke selveste skjøgen fra Babylon.» Han smiler bredt til meg. Til tross for ordene som nettopp kom ut av munnen hans, er ansiktsuttrykket imøtekommende. Han setter seg ved bordet og slår ut med hånden som om han vil at jeg skal gjøre det samme. Det står to brett foran ham, men han er bare én person. Han skyver det ene brettet med mat mot den ledige plassen foran meg. «Sett deg. Vi har en allianse å drøfte.»

			Jeg setter meg ikke. Jeg foretar meg ingenting på flere sekunder mens jeg vurderer situasjonen. Jeg aner ikke hvem denne gutten er, likevel oppfører han seg som om han har ventet på meg. La oss ikke overse at han nettopp kalte meg skjøge. Og tilsynelatende har han kjøpt … lunsj til meg? Jeg kikker bort på ham og prøver å plassere ham, da sekken på stolen ved siden av ham fanger blikket mitt.

			«Liker du å lese?» spør jeg og peker på boken som stikker opp fra sekken hans. Det er ikke en lærebok. Det er en ordentlig bok-bok. Noe jeg trodde var gått tapt for denne generasjonen av internettslaver. Jeg bøyer meg frem og drar boken opp av sekken før jeg setter meg overfor ham. «Hvilken sjanger er det? Og vær så snill, ikke si science fiction.»

			Han lener seg tilbake på stolen og gliser som om han nettopp har vunnet noe. Jøss, kanskje han har det. Jeg sitter jo her, gjør jeg ikke?

			«Spiller det noen rolle hvilken sjanger det er så lenge boken er god?» sier han.

			Jeg blar gjennom sidene, men klarer ikke fastslå om det er en kjærlighetsroman eller ikke. Jeg er svak for romantikk, og ut fra utseendet på fyren overfor meg lurer jeg på om kanskje han er det også.

			«Er den det?» spør jeg mens jeg blar. «God?»

			«Ja. Behold den. Jeg ble ferdig med den nå i datatimen.»

			Jeg ser opp på ham, og han soler seg fortsatt i seiersglansen. Jeg legger boken i sekken min, bøyer meg frem og inspiserer brettet. Det første jeg gjør, er å sjekke datoen på melken. Alt i orden.

			«Hva om jeg var vegetarianer?» spør jeg og ser på kylling­brystet i salaten.

			«Da spiser du det andre», parerer han.

			Jeg griper gaffelen og spidder en kyllingbit før jeg fører den til munnen. «Flaks for deg, for det er jeg ikke.»

			Han smiler, tar opp sin egen gaffel og begynner å spise.

			«Hvem er det vi skal danne en allianse mot?» Jeg er nysgjerrig på hvorfor jeg er blitt plukket ut.

			Han ser seg rundt og løfter hånden i været mens han svinger den i alle retninger. «Tullinger. Sportsidioter. Bedrevitere. Drittkjerringer.» Han tar ned hånden, og jeg legger merke til at han har svart neglelakk. Han får med seg at jeg betrakter neglene hans, ser ned på dem selv og henger med geipen. «Jeg valgte svart fordi det speiler humøret mitt i dag. Mulig jeg bytter til noe litt mer oppløftende etter at du har sagt ja til å bli med på korstoget mitt. Kanskje gult.»

			Jeg rister på hodet. «Jeg hater gult. Hold deg til svart, det matcher hjertet ditt.»

			Han ler. Det er en oppriktig, ren latter som får meg til å smile. Jeg liker … denne fyren jeg ikke engang vet hva heter.

			«Hva heter du?» spør jeg.

			«Breckin. Og du heter Sky. Det håper jeg i hvert fall. Jeg burde vel ha fått bekreftet identiteten din før jeg avslørte detaljene i min onde, sadistiske plan om å overta skolen med vår tomannsallianse.»

			«Jeg er Sky, ja. Og du har egentlig ingenting å bekymre deg for, strengt tatt har du jo ikke delt noen detaljer om den onde planen din ennå. Men jeg lurer på hvordan du vet hvem jeg er. Jeg kjenner fire–fem gutter på denne skolen, og jeg har klint med dem alle . Du er ikke en av dem, så hva er greia?»

			I brøkdelen av et sekund ser jeg et glimt av noe som ligner medlidenhet i øynene hans. Heldig for ham at det bare var et glimt.

			Breckin trekker på skuldrene. «Jeg er ny her. Og hvis du ikke har utledet det fra min upåklagelige sans for mote, tror jeg det er trygt å fortelle at jeg er …» Han bøyer seg frem og legger hånden på skrå foran munnen som om han skal betro meg en hemmelighet. «Mormoner», hvisker han.

			Jeg ler. «Og her satt jeg og trodde du skulle si homofil.»

			«Det også», sier han med et lite knekk i håndleddet. Han folder hendene under haken og lener seg noen centimeter frem. «Men seriøst, Sky. Jeg la merke til deg i timen i dag, og det er tydelig at du også er ny her. Og etter at jeg så strippepengene falle ut av skapet ditt før fjerde time, og din totale mangel på reaksjon, visste jeg at vi var ment for hverandre. Dessuten tenkte jeg at hvis vi slo oss sammen, kunne vi kanskje forhindre minst to unødvendige tenåringsselvmord i år. Så, hva sier du? Vil du være min aller beste venn i hele den vide verden?»

			Jeg ler igjen. Hvordan kan jeg la være å le av det der? «Greit. Men hvis boken er dårlig, må vennskapet tas opp til ny vurdering.»

